
L’ACA certifica que la qualitat de les aigües de bany del terme de Castelló d’Empúries és molt bona.

Les analítiques que encarrega l’Agència Catalana de l’Aigua certifiquen que la qualitat de les aigües de les zones de bany del nostre terme municipal és molt bona. Així ho determinen els diferents informes setmanals que ha tramès l’ACA durant tot aquest estiu.

Per a les analítiques de les aigües del litoral castelloní, s’han pres mostres de quatre punts diferents: platja de la Rubina (al davant del càmping Castell-Mar), platja d’Empuriabrava (al davant de la discoteca Passarel·la), a la desembocadura de la Muga (davant el bar Límite) i a la platja de Can Comas (davant del càmping Sud Platja). I en totes elles s’ha obtingut el resultat de “qualitat sanitària molt bona”.

Per a la regidora de Sostenibilitat i Participació, Montse Escutia, “aquesta ha estat una molt bona notícia, perquè tots els castellonins desitgem tenir unes platges netes i amb la qualitat suficient per gaudir del bany, i a tot l’estiu en general”. La regidora comenta que “cada cop la gent és més sensible amb l’entorn i això ajuda a mantenir les coses correctament”, en relació a les campanyes que l’Ajuntament de Castelló d’Empúries ha endegat per a garantir les zones de bany netes, dins i fora de l’aigua.

Durant tot aquest estiu es pot consultar aquestes analítiques a la web municipal

A la fotografia, Montse Escutia, regidora de Sostenibilitat observant els resultats de les analítiques de l’ACA.

